

กลอนผญาสำหรับอ่านในงานศพ  สามารถนำไปประยุกต์ใช้ได้จริง

ผลงานบทพิธีกร กลอน ผญา ภูมิปัญญาอีสานของพ่อครูวิทิต ไชยวงศ์คต | www.porkru.com

**กลอนงานศพแม่**

แด่คุณแม่

……………..

ลูกเจ็ดคน แม่ทนเลี้ยง เพียงเพราะรัก

อยู่เป็นหลัก เป็นมิ่งขวัญ ไม่หวั่นไหว

เมื่อยามทุกข์ โศกเศร้า แม่เข้าใจ

ดุจร่มไทร ให้วิหก นกพึ่งพา

คอยแนะนำ พร่ำวอน คอยสอนสั่ง

จะนอนนั่ง ให้เฝ้าฝึก หมั่นศึกษา

คอยถามไถ่ ให้ใฝ่ดี มีวิชา

เป็นเครื่องหา เลี้ยงชีพตน จนวันตาย

ชีวิตแม่ เป็นแบบอย่าง ให้แก่ลูก

เดินทางถูก ถึงฝั่งฝัน ดั่งมั่นหมาย

ประสบโชค ประสบสุข สนุกสบาย

เลี้ยงตัวได้ มีหลักฐาน มีบ้านเรือน

พระคุณแม่ ยิ่งใหญ่ ในใจลูก

รักพันผูก ได้พึ่งพา หาใดเหมือน

จะจดจำ คำสั่งแม่ ไม่แชเชือน

ทำให้เหมือน แม่สั่งไว้ อยากให้เป็น

ต่อแต่นี้ ไม่มี คุณแม่แล้ว

ไร้วี่แวว หาไหน ก็ไม่เห็น

เคยปรึกษา คุยสนุก ทุกเช้าเย็น

ต่อนี้เป็น สุดแต่กรรม จะนำไป

ลูกหลานญาติ มาส่งแม่ ในวันนี้

ต่างล้วนมี ใจรักมั่น ไม่หวั่นไหว

ถึงอยู่ห่าง แห่งหน ตำบลใด

ทั้งใกล้ไกล มาส่งให้ แม่ไปดี

ขอกุศล ผลบุญ ลูกหลานสร้าง

เป็นพลัง ส่งแม่ให้ ไปสุขี

สู่สวรรค์ ชั้นฟ้า สุขาวดี

อันเป็นที่ สุขสันติ์ นิรันดร์กาล

ด้วยความรักและอาลัยยิ่ง

จาก…ลูกหลาน และญาติพี่น้องทุกคน

---------------------------------------------------------------------------

**กลอนงานศพอาลัยพ่อ**

แด่คุณพ่อ

……………..

สองมือกร้าน ด่างดำ ทำงานหนัก

ได้หยุดพัก ยามนอน ตอนหลับฝัน

ทั้งตากฝน ทนหนาวร้อน สารพัน

ไม่หวาดหวั่น งานหนัก สักเพียงใด

เส้นเอ็นผุด ทั่วกาย ไม่ไหวหวั่น

พ่อฝ่าฟัน งานหนัก น่าสงสาร

เพื่อลูกรัก เติบใหญ่ ได้สำราญ

เสริมรากฐาน อนาคต สู้หมดใจ

ตักของพ่อ หนุนซบ ช่างอบอุ่น

ลูกเคยคุ้น หนุนเล่น เป็นนิสัย

เล่านิทาน ก่อนนอน สอนเตือนใจ

ไม่มีใคร เหมือนพ่อเรา เฝ้าติเตือน

หยาดเหงื่อหยด ทั้งชีวิต คิดเพื่อลูก

เฝ้าพันผูก ลูกสร้างต่อ ก่อให้เหมือน

ทุกสิ่งอย่าง มีค่าล้ำ พ่อย้ำเตือน

หลายปีเดือน ทำเพื่อลูก ด้วยผูกพัน

แต่วันนี้ ลูกตื่น สะอื้นไห้

ไม่มีใคร ย้ำคอยเตือน เหมือนเคยผ่าน

พ่อจากลูก ไปแล้ว ตลอดกาล

ทิ้งหลักฐาน ไว้ให้ลูก ได้อาลัย

ขอกุศล ผลบุญ พ่อเคยสร้าง

ช่วยส่งทาง สู่สวรรค์ อันสดใส

ความทุกข์ยาก ตรากตรำ อย่ากล้ำกลาย

สุขสบาย บนสวรรค์ นิรันเทอญ

ด้วยรักและอาลัยยิ่ง

จากภรรยาลูกหลาน และญาติพี่น้องทุกคน

------------------------------------------------------------------------------------------

**กลอนงานศพอาลัยลูก**

แด่…ลูกพ่อ

…………….

ได้ข่าวร้าย นอนไม่หลับ กระสับกระส่าย

น้ำตาไหล รินรุด สุดจะฝืน

กราบวิงวอน เทพไท้ ให้ลูกคืน

ให้ลูกฟื้น ไม่ไปลับ ลูกกลับมา

ให้ลูกฟื้น คืนมา เหมือนก่อนเก่า

ได้พาเข้า โรงบาล ทันรักษา

ให้ลูกหาย พลิกฟื้น คืนชีพมา

หมอรักษา ชีวิตรอด ลูกปลอดภัย

ได้ลูกคืน มาเพียงร่าง ไร้ชีวิต

เหมือนดวงจิต พ่อแม่แยก แตกสลาย

ความมาดมั่น มุ่งหวัง พังทลาย

เหลือสุดท้าย เพียงสุดฝืน กลืนน้ำตา

ขอตั้งจิต อธิษฐาน ส่งลูกพ่อ

จงเกิดก่อ สุขสมหวัง ดังปรารถนา

ได้มีเป็น เช่นที่หวัง ดั่งจินตนา

เสวยสุข บนชั้นฟ้า ตลอดกาล

หากชาติหน้า เกิดใหม่ ได้พานพบ

ขอประสบ พันผูก เป็นลูกหลาน

เป็นพี่น้อง ญาติมิตร สนิทกัน

รักผูกพัน ทุกชาติ ไม่คลาดคลา

มีอายุ ยืนยาว จนเฒ่าแก่

ได้ดูแล กันและกัน ดังปรารถนา

ขอให้รัก คงมั่น ดั่งสัญญา

ไปจนกว่า ฟ้าสิ้น ดินมลาย

ด้วยความรักและอาลัยยิ่ง

จาก…พ่อ แม่ และญาติพี่น้องทุกคน

-----------------------------------------------------------------

**กลอนไว้อาลัยเพื่อน**

(ประพันธ์โดย กุหลาบขาว)

น้อมรำลึก..อาลัยซึ้ง..ถึงเพื่อนรัก

สุดห้ามหัก..อาลัย..ใจห่วงหา

เคยหยอกเย้า..เล่นหัวกัน..ทุกวันมา

แม้สักครา..ไม่เคยโกรธ..หรือโทษใคร

อาจมีบ้าง..บางครา..อ่อนล้านัก

มีเพื่อนรัก..มาปลอบปลุก..ลุกขึ้นใหม่

เป็นพลัง..คอยเสริม..เติมน้ำใจ

พร้อมก้าวไป..สู่ฝัน..อันเรื่องรอง

แต่บัดนี้..ไม่มีแล้ว..เพื่อนแก้วเอ๋ย

ใจเจ้าเอย..เจ็บป่วย..ด้วยกลัดหนอง

หยดน้ำใส..ไหลท้น..เอ่อล้นนอง

เพื่อนนั้นต้อง..มาพรากไป..ไม่กลับมา

ไปดีนะ..เพื่อนรัก..พักเสียเถิด

ไม่ว่าเกิด..ภพใด..ใจห่วงหา

ขอเป็นเพื่อน..ผูกพัน..มั่นทุกครา

ไม่หายหน้า..หลบลี้..หนีไปไกล

ไม่มีแล้ว..ไม่มีใคร..ให้พิงพัก

โอ้เพื่ิ่อนรัก..มาจากไป..ใจสลาย

อนิจจา..มัจจุราช..พรากเธอไป

ดั่งดวงใจ..ถูกควัก..ไปจากทรวง

ขอให้เธอ..ไปสู่..สรวงสวรรค์

บุญบันดาล..ให้สุขล้น..บนแดนสรวง

ไม่มีทุกข์..โรคภัย..ใดทั้งปวง

ให้ลุล่วง..พ้นบ่วงมาร..สำราญใจ

ไม่ต้องห่วง..อาลัย..ใครข้างหลัง

เราขอตั้ง..ปณิธาน..อันยิ่งใหญ่

ทำคุณงาม..ความดี..สืบต่อไป

ในหัวใจ..มีเพื่อนนั้น..นิรันดร์กาล...

-------------------------------------------------------------

เผยแพร่โดย todaydd.com